**Poziv za iskazivanje interesa za sudjelovanje u provedbi financijskog instrumenta ESIF ograničena portfeljna jamstava koji se financira iz Europskih strukturnih i investicijskih fondova (ESIF)**

Datum: 10. prosinca 2019.

Ovaj Poziv je objavljen na internetskoj stranici HAMAG-BICRO-a 10. prosinca 2019. godine.

Cilj ovoga otvorenog javnog Poziva koji je pokrenut od strane Hrvatske agencije za malo gospodarstvo, inovacije i investicije jest odabir financijskih institucija odnosno banaka koje obavljaju svoju djelatnost u Republici Hrvatskoj te ispunjavaju ostale uvjete definirane u ovome Pozivu kako bi sudjelovale u provedbi financijskog instrumenta ESIF Ograničeno portfeljno jamstvo. Svi zahtjevi u sklopu ovog Poziva se podnose HAMAG-BICRO-u, a moraju biti u skladu s uvjetima definiranim u ovome otvorenom javnom Pozivu.

1. **Definicije i objašnjenja**

U ovome Pozivu, određeni pojmovi te izrazi imaju značenje koje im je propisano u nastavku.

|  |  |
| --- | --- |
| Kratica | Pojašnjenje |
| Banke | Banke su gospodarski subjekti, javna i privatna tijela uspostavljena u državi članici koja su zakonom ovlaštena odobravati kredite poduzećima koja posluju u području provedbe programa iz kojeg se pridonosi financijskom instrumentu. Zakonski i regulatorni okvir poslovanja banaka i ostalih kreditnih institucija u Republici Hrvatskoj definiran je Zakonom o kreditnim institucijama. |
| Direktiva 2014/24 | Direktiva 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ; |
| DUK | Delegirana uredba Komisije (EU) br. 480/2014 od 3. ožujka 2014. o dopuni Uredbe (EU) br. 1303/2013 Europskog parlamenta i Vijeća o utvrđivanju zajedničkih odredbi Europskog fonda za regionalni razvoj, Europskog socijalnog fonda, Kohezijskog fonda, Europskog poljoprivrednog fonda za ruralni razvoj i Europskog fonda za pomorstvo i ribarstvo te o utvrđivanju općih odredbi Europskog fonda za regionalni razvoj, Europskog socijalnog fonda, Kohezijskog fonda i Europskog fonda za pomorstvo i ribarstvo; |
| EK | Europska komisija |
| ESIF | Europski strukturni i investicijski fondovi; |
| EU | Europska unija; |
| EUR | Euro |
| Ex-ante procjena | Procjena iz članka 37. stavka 2. i stavka 3. Uredbe (EU) br. 1303/2013, koja prethodi doprinosu ESIF programa FI-u i kojom se utvrđuje postojanje tržišnih nedostataka ili neoptimalnih situacija za ulaganja kao i procijenjenu razinu i opseg javnih investicijskih potreba uključujući i vrste financijskih instrumenata (engl. ex-ante assessment); |
| FI | Financijski instrument |
| Financijska institucija | banka |
| Financijska Uredba | Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002; |
| HAMAG-BICRO | Hrvatska agencija za malo gospodarstvo, inovacije i investicije, Zagreb, Ksaver 208, OIB 25609559342, Tel:+385 1 488 10 01, e-mail: jamstva@hamagbicro.hr, internetska stranica: www.hamagbicro.hr |
| HNB | Hrvatska narodna banka, Zagreb, Trg hrvatskih velikana 3; |
| Krajnji primatelji | Krajnji primatelji u ovome Pozivu su mikro, mali i srednji poduzetnici koji moraju biti prihvatljivi s skladu s pravom Unije i nacionalnim pravom, relevantnim programom i sporazumom o financiranju |
| Krajnji rok | Krajnji datum do kojeg zainteresirane banke moraju podnijeti svoj zahtjev tj. Iskaz interesa za Program ESIF portfeljna jamstva |
| MSP | Krajnji primatelj/korisnik, znači mikro, malo ili srednje poduzeće, pravne osobe privatnog prava, uključujući osobe privatnog prava registrirane za obavljanje gospodarske djelatnosti, kako su definirani u članku 1. Priloga Preporuci Europske komisije 2003/361/EZ; |
| Obrazac za iskaz interesa | Obrazac kojeg moraju ispuniti sve banke koje žele sudjelovati u Pozivu, u danome roku i pod definiranim uvjetima |
| OPKK | Operativni program „Konkurentnost i kohezija 2014.-2020.“, koji je EK usvojila 12. prosinca 2014. Plansko-programski dokument koji detaljnije opisuje i razrađuje mjere i aktivnosti za učinkovitu provedbu i korištenje ESI fondova |
| Poziv | Poziv za iskazivanje interesa za sudjelovanje u provedbi financijskog instrumenta ESIF Ograničeno portfeljno jamstvo |
| Prihvatljive banke | One banke koje pošalju svoj Iskaz interesa za sudjelovanje u provedbi financijskog instrumenta ESIF Ograničeno portfeljno jamstvo te zadovolje ostale uvjete propisane u Iskazu interesa. |
| PU 1011/2014 | Provedbena uredba Komisije (EU) br. 1011/2014 od 22. rujna 2014. o utvrđivanju detaljnih pravila za provedbu Uredbe (EU) br. 1303/2013 Europskog parlamenta i Vijeća u pogledu modela za dostavljanje određenih informacija Komisiji i detaljnih pravila o razmjenama informacija između korisnika i upravljačkih tijela, tijela za ovjeravanje, tijela za reviziju i posredničkih tijela; |
| PU 821/2014 | Provedbena uredba Komisije (EU) br. 821/2014 od 28. srpnja 2014. o utvrđivanju pravila za primjenu Uredbe (EU) br. 1303/2013 Europskog parlamenta i Vijeća u pogledu detaljnih postupaka za prijenos programskih doprinosa i upravljanje njima, izvješćivanja o financijskim instrumentima, tehničkih obilježja mjera informiranja i komunikacije za operacije te sustava evidentiranja i pohranjivanja podataka; |
| Smjernice | Obavijest Europske komisije - Smjernice za države članice o odabiru tijela koja provode financijske instrumente (2016/C 276/01); |
| Upravljačko tijelo | Tijelo koje upravlja i odgovara za cjelokupnu provedbu Operativnog programa, Ministarstvo regionalnoga razvoja i fondova Europske unije Republike Hrvatske; |
| UZO | Uredba (EU) br. 1303/2013 Europskog Parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006; |
| ZJN 2016 | Zakon o javnoj nabavi (Narodne novine broj 120/2016). |
| ZOKI | Zakon o kreditnim institucijama (Narodne novine broj 159/2013, 19/2015, 102/2015, 15/2018); |

**2. Kontekst**

MSP-ovi se smatraju pokretačem razvoja gospodarstva, a svugdje u svijetu te i u Republici Hrvatskoj čine najdinamičniji dio gospodarstva. Predstavljaju većinu svih registriranih poduzeća, generiraju zapošljavanje, pridonose povećanju proizvodnje, pokretači su razvoja i inovacija te pridonose povećanju konkurentnosti gospodarstva. Zbog velike važnosti mikro, malih i srednjih poduzeća u ukupnome gospodarstvu, njihov značaj prepoznala je Europska unija, ali i Republika Hrvatska, stoga im posvećuju i posebnu pažnju. Brojne analize pokazale su da postoji trajni nedostatak financiranja MSP-ova, što znači da određeni broj MSP-ova u Republici Hrvatskoj ne može pribaviti financiranje od banaka, posredstvom tržištu kapitala ili iz drugih izvora financiranja, tržište rizičnog kapitala gotovo da ne postoji i na raspolaganju ima zanemariv kapital, a mreža poslovnih anđela te fondova za rizični kapital je nerazvijena. Zbog takve važnosti MSP-ova u ukupnome gospodarstvu, Europska unija je prepoznala ovaj sektor kao prioritet za gospodarski rast i razvoj, konkurentnost gospodarstva te otvaranje novih radnih mjesta. U tu svrhu kreirani su mnogi akcijski planovi te različiti programi financiranja MSP-ova.

Osim ovog dokumenta, Poziv sadrži i sljedeće dokumente odnosno Priloge:

* Prilog I Uvjeti provedbe financijskog instrumenta ESIF Ograničena portfeljna jamstva
* Prilog II Obrazac za iskazivanje interesa
* Prilog III Izjava o ispunjavanju osnovnih uvjeta
* Prilog IV Izjava o ovlaštenju za provođenje relevantne provedbene zadaće na razini EU i nacionalnog zakona i politika
* Prilog V Izjava o nepostojanju supervizorskih mjera nad gospodarskim subjektom
* Prilog VI Izjava radi utvrđivanja relevantnog iskustva gospodarskog subjekta u kreditiranju MSP-a
* Prilog VII Izjava o posjedovanju odgovarajućeg računovodstvenog sustava i sustava interne kontrole
* Prilog VIII Izjava o pristanku na reviziju
* Prilog IX Izjava o posjedovanju jasne i vjerodostojne metodologije za identifikaciju i ocjenjivanje krajnjih korisnika
* Prilog X Izjava o prihvaćanju mjera za usklađivanje interesa i ublažavanje mogućih sukoba interesa
* Prilog XI Predložak Sporazuma o suradnji sa svim prilozima

**3. ESIF Ograničeno portfeljno jamstvo**

U skladu s gore navedenim činjenicama, Operativnim programom Konkurentnost i kohezija 2014.-2020. (dalje u tekstu „OPKK 2014.-2020.”), Vlada Republike Hrvatske i Europska unija („EU“) su odlučile dodijeliti financijska sredstva za financijski instrument ESIF Ograničeno portfeljno jamstvo za MSP-ove, a koji je usmjeren na konkretne i dobro utvrđene nedostatke na tržištu u cilju osiguranja boljeg pristupa financiranju MSP-ova.

Ministarstvo regionalnog razvoja i fondova Europske unije, kao „Upravljačko tijelo“ za OPKK 2014.-2020. godine je HAMAG-BICRO-u, kao jednoj od ključnih institucija u razvoju i poticanju MSP-ova u Republici Hrvatskoj, povjerilo ulogu Financijskog posrednika koji upravlja financijskim instrumentom u korist prihvatljivih Krajnjih primatelja. Prihvatljivost Krajnjih primatelja je definirana uvjetima financijskog instrumenta.

Upravljačko tijelo ESIF ograničena portfeljna jamstva stavlja na raspolaganje u okviru operacije koja je dio prioritetne osi broj 3 definirane u programu koji se sufinancira iz europskih strukturnih i investicijskih fondova (ESIF) i definirane u kontekstu ex ante procjene koja se zahtijeva člankom 37. Uredbe (EU) br. 1303/2013.

Jamstveni program je odobrila Vlada Republike Hrvatske na sjednici održanoj 6. srpnja 2017. U okviru odobrenog programa izrađeni su Uvjeti provedbe financijskog instrumenta ESIF Ograničena portfeljna jamstva koji je usvojio Upravni odbor HAMAG-BICRO-a te je isti uključen kao Prilog I. ovom Pozivu. MSP-ovi su Krajnji primatelji ovog Programa.

ESIF ograničena portfeljna jamstva je financijski instrument kojim se potiče financijske institucije na kreditiranje MSP-ova. Ograničenim portfeljnim jamstvom trebao bi se riješiti problem postojećeg nedostatka na tržištu dužničkih financijskih instrumenata za MSP-ove i to poticanjem novih zajmova s pomoću pružanja zaštite od kreditnog rizika (u obliku ograničenog portfeljnog jamstva za gubitke), u cilju smanjenja posebnih poteškoća s kojima se MSP-ovi suočavaju pri pristupu financiranju zbog nedovoljnog kolaterala i relativno visokog kreditnog rizika koji im je svojstven.

Instrument ESIF Ograničeno portfeljno jamstvo provodi se kako bi se obuhvatio portfelj novih kredita koji stvara jedna ili više financijskih institucija. Pri davanju zajmova prihvatljivim MSP-ovima banke, koje razvijaju portfelje novih zajmova, računaju na djelomično pokriće gubitaka do ograničenog iznosa.

Kada je riječ o stvaranju portfelja novih zajmova za MSP-ove, ograničenim portfeljnim jamstvom osigurava se pokriće kreditnog rizika na razini pojedinačnog zajma, ali do najvišeg iznosa gubitka na razini portfelja (ograničenje).

Ograničeno portfeljno jamstvo je financijski instrument u smislu Uredbe br. 966/2012 članka 2(p) („**Financijska uredba**“) te će se staviti na raspolaganje u sklopu operacije koja je dio Investicijskog prioriteta 3a Promicanje poduzetništva, posebno olakšavajući ekonomsko iskorištavanje novih ideja i poticanje stvaranja novih poduzeća, uključujući putem poslovnih inkubatora, Specifični cilj 3a1 Bolji pristup financiranju za male i srednje poduzetnike, definiran u OPKK 2014.-2020. kao i u kontekstu ex-ante procjene koja se traži sukladno članku 37. Uredbe (EU) br. 1303/2013. Financijska korist ESIF Ograničenog portfeljnog jamstva mora se prenijeti na Krajnje primatelje u obliku poboljšanih uvjeta financiranja, poput smanjene kamatne stope zajmova i/ili nižih zahtjeva za instrumentima osiguranja (kolateralom).

ESIF Ograničeno portfeljno jamstvo u skladu je sa svim primjenjivim EU i nacionalnim zakonima i propisima, posebno sljedećima:

* Uredba (EU, Euratom) br. 966/2012 (EU Financijska uredba) i njezine naknadne izmjene,
* Uredba (EU) br. 1301/2013 (ERDF),
* Uredba (EU) br. 1303/2013 (CPR),
* Uredba (EU) br. 1407/2013 (*de minimis*),
* Uredba (EU) br 651/2014 (GBER),
* Delegirana Uredba Komisije (EU) br. 480/2014.

Prilikom stvaranja portfelja novih zajmova MSP-ovima, ESIF Ograničenim portfeljnim jamstvom osigurava se pokriće kreditnog rizika na razini pojedinačnog zajma uz stopu jamstva do najviše 80 %, do iznosa najvećeg gubitka određenog stopom ograničenja jamstva/jamstvenog praga koja ne smije prelaziti 25 % izloženosti riziku na razini portfelja.

**4. Financijska alokacija za ESIF Ograničena portfeljna jamstva**

Ukupna financijska alokacija za ESIF ograničena portfeljna jamstva u Republici Hrvatskoj iznosi **58 mil. EUR** što uz minimalni faktor multiplikacije koji iznosi 4, generira ukupno 232mil. EUR jamstava za poduzetničke kredite. Navedenom alokacijom generirati će se minimalno 290 mil. EUR kredita za MSP-e.Od navedene ukupne financijske alokacije odabrana financijska institucija ovim pozivom stječe pravo na **2 (dva) milijuna EUR-a** za sudjelovanje u provedbi ovog instrumenta.

**5. Prihvatljivost i odabir financijskih institucija**

U okviru ovog financijskog instrumenta, izabrane Banke će stvoriti portfelj novih zajmova vlastitim sredstvima i rizik koji zadržavaju ni u kojem slučaju ne smije biti manji od 20 % iznosa glavnice zajma. Program zajednički financiraju Europska Unija i Vlada Republike Hrvatske te će se provoditi u Republici Hrvatskoj.

U sklopu ovog Poziva, ukupno će se odabrati **1** **(jedna) financijska institucija** za sudjelovanje u provedbi ovog financijskog instrumenta, sukladno rang listi prema ostvarenim bodovima u ovome Pozivu.

**5.1. Osnovni uvjeti**

Poziv je upućen i ograničen na financijske institucije koje provode financiranje MSP-ova, a koje su propisno osnovane i imaju ovlaštenje za provođenje kreditnih aktivnosti u Republici Hrvatskoj. Temeljni zakonski i regulatorni okvir poslovanja banaka i ostalih kreditnih institucija u Republici Hrvatskoj (uvjeti za osnivanje i poslovanje kreditnih institucija, definiranje bankovnih te ostalih i dodatnih financijskih usluga i dr.) čini ZOKI. ZOKI je usklađen s europskim direktivama (CRD direktivama- eng. Capital Requirements Directives) o osnivanju i obavljanju djelatnosti kreditnih institucija i o adekvatnosti kapitala investicijskih društava i kreditnih institucija. Provedbene mjere navedenog zakona i detaljnije odredbe sadržane su u Uredbi (EU) br. 575/2013 Europskog parlamenta i Vijeća od 26. lipnja 2013. godine o bonitetnim zahtjevima za kreditne institucije i investicijska društva te kasnijim izmjenama Uredbe.

Prihvatljive financijske institucije moraju biti u skladu s relevantnim standardima i važećim propisima o sprečavanju pranja novca, borbe protiv terorizma i poreznih prijevara kojima iste podliježu te ne smiju sklapati niti održavati poslovne odnose sa subjektima koji su osnovani na područjima čije jurisdikcije ne surađuju s Europskom unijom u vezi primjene međunarodno dogovorenog poreznog standarda, ili čije porezne prakse se ne pridržavaju Preporuke Komisije od 6. prosinca 2012. u vezi mjera namijenjenih poticanju trećih zemalja na primjenu minimalnih standarda dobrog upravljanja u poreznim pitanjima (C(2012)8805).

Financijska institucija ne smije se nalaziti ni u jednoj od situacija koja bi je mogla isključiti iz sudjelovanja u ovom javnom Pozivu što dokazuje potpisanom izjavom koja se nalazi u prilogu III ovog Poziva. Izjavom se potvrđuje nepostojanje pravomoćnih presuda osude za: sudjelovanje u zločinačkoj organizaciji, korupciju, prijevaru, terorizam ili kaznena dijela povezana s terorističkim aktivnostima, pranje novca ili financiranje terorizma, dječji rad ili drugi oblik trgovanja ljudima i sl. Također, financijska institucija izjavom potvrđuje da nad njom nije otvoren postupak stečaja te nije u postupku u slučaju nesolventnosti ili u postupku likvidacije, ne krši svoje obveze u vezi s plaćanjem poreza ili doprinosa za socijalno osiguranje u skladu s pravom zemlje u kojoj ima poslovni nastan, te da nije kriva za teški profesionalni propust koji dovodi u pitanje integritet institucije.

**5.2. Uvjeti sposobnosti**

Uredba (EU) br. 1303/2013 Europskog parlamenta i Vijeća od 17. prosinca 2013. utvrđuje zajedničke odredbe koje se primjenjuju na ESIF. Delegirana uredba Komisije (EU) br. 480/2014 оd 3. ožujka 2014. (dalje u tekstu: „DUK“) utvrđuje odredbe koje se primjenjuju na sve ESIF, u smislu detaljnih pravila za određivanje kriterija kojima moraju udovoljavati pravne osobe koje sudjeluju u provedbi financijskih instrumenata. Prilikom odabira financijskih institucija za sudjelovanje u provedbi ovog instrumenta, HAMAG-BICRO nije obvezan striktno primjenjivati navedene kriterije za odabir međutim isti će se u određenoj formi primijeniti kako bi se osiguralo da je provedba financijskih instrumenata povjerena upravo onim pravnim osobama koje imaju odgovarajuće kapacitete da ih provedu u skladu s ciljevima i prioritetima Europske unije te na najučinkovitiji način.

Člankom 7. DUK-a utvrđuju se kriteriji koje se trebaju primjenjivati kod odabira gospodarskih subjekata koji će sudjelovati u provedbi financijskog instrumenta, a koji su primjenjivi neovisno o iznosu ugovora i neovisno o postupku odabira dotičnih subjekata. Primjenjujući navedene kriterije, u skladu s odredbom članka 7. DUK, osigurava se postupak odabira koji je transparentan i opravdan na temelju objektivnih kriterija koji ne dovodi do sukoba interesa.

Članak 7. stavak 1. i stavak 2. DUK propisuju „kriterije odabira“, odnosno „selection criteria“. Navedeni uvjeti, sukladno odredbi članka 7. stavka 1. DUK, smatraju se kriterijima odabira koji su minimalno primjenjivi na sve gospodarske subjekte. Slijedom navedenog, svi gospodarski subjekti, kako bi bili razmotreni za dodjelu ugovora, trebaju udovoljiti najmanje sljedećim niže navedenim kriterijima odabira.

**Kriteriji odabira gospodarskog subjekta temeljem članka 7. stavka 1. DUK**

Članak 7. stavak 1. DUK nalaže da gospodarski subjekt, kaopravna osoba koja će biti odabrana za sudjelovanje u provedbi financijskog instrumenta ESIFOgraničeno portfeljno jamstvo, ispunjava sljedeće minimalne uvjete:

1. ovlašten je provoditi relevantne provedbene zadaće u skladu sa zakonom Unije i nacionalnim zakonodavstvom;
2. pokazuje odgovarajuću ekonomsku i financijsku održivost;
3. ima odgovarajuće kapacitete za provedbu financijskog instrumenta, uključujući ustrojstvenu strukturu i okvir upravljanja koji upravljačkom tijelu pružaju potrebna osiguranja;
4. ima djelotvoran i učinkovit sustav unutarnje kontrole;
5. koristi računovodstveni sustav koji pruža točnu, potpunu, pouzdanu i pravovremenu informaciju te je
6. pristaje da reviziju nad njegovim poslovima obavljaju revizorska tijela države članice, Komisija i Europski revizorski sud.

**Članak 7. stavak 1. točka a) DUK – ovlast provoditi relevantne provedbene zadaće u skladu sa zakonima Unije i nacionalnim zakonima**

Svrha ovog kriterija jest utvrditi je li financijska institucija koja će sudjelovati u provedbi financijskog instrumenta ESIF Ograničeno portfeljno jamstvo, ovlaštena provoditi relevantne provedbene zadaće u skladu s pravnim okvirom Unije i nacionalnim propisima.

Sposobnost za obavljanje profesionalne djelatnosti, odnosno pravnu sposobnost gospodarskog subjekta treba provjeriti kako bi se osiguralo da odabrani gospodarski subjekt smije provoditi zadatke u provedbi financijskog instrumenta ESIF Ograničeno portfeljno jamstvo, u skladu s nacionalnim pravom i pravom Unije. Stoga se u postupku odabira mora provjeriti ovlaštenje pravne osobe za provođenje relevantnih provedbenih zadaća u skladu s pravom Unije i nacionalnim pravom.

**Dokaz**: za potrebe utvrđivanja ovog kriterija za odabir, odnosno uvjeta sposobnosti, gospodarski subjekt obvezan je dostaviti izjavu u prilogu IV potpisanu od strane osobe po zakonu ovlaštene za zastupanje gospodarskog subjekta

**Članak 7. stavak 1. točka b) DUK – odgovarajuća ekonomska i financijska održivost/sposobnost**

Gospodarski subjekt, kojem će biti povjereni zadatci u provedbi financijskog ESIF Ograničeno portfeljno jamstvo, mora imati ekonomsku i financijsku sposobnost za provedbu predmetnog instrumenta.

1. Gospodarski subjekt u tu svrhu treba dokazati da nad njim nije u tijeku poduzimanje supervizorskih mjera, odnosno da nema izrečenih supervizorskih mjera od strane nacionalnog regulatora, zbog ne udovoljavanja zakonskim odredbama, a koje bi mogle djelovati u smjeru iscrpljivanja kapitalne adekvatnosti gospodarskog subjekta. Predmetni dokaz je potreban u svrhu utvrđivanja usklađenosti poslovanja s odredbama Uredbe (EU) br. 575/2013 i ZOKI-ja.

**Dokaz:** za potrebe dokazivanja nepostojanja supervizorskih mjera, gospodarski subjekt je obvezan u ponudi dostaviti izjavu potpisanu od strane osobe po zakonu ovlaštene za zastupanje gospodarskog subjekta. Obrazac izjave nalazi se u prilogu V te je sastavni dio ovog javnog poziva.

1. Gospodarski subjekt treba dokazati da nije poslovao s gubitkom nakon poreza dvije godine za redom, na nekonsolidiranoj razini, u posljednje tri dostupne godine. Predmetni dokaz je potreban s obzirom da je adekvatna kapitalna pozicija, koju nije iscrpljivalo poslovanje s gubitkom, temeljni pokazatelj održivosti gospodarskog subjekta.

**Dokaz**: za potrebe dokazivanja poslovanja bez gubitka gospodarski subjekt obvezan je u ponudi dostaviti revidirana godišnja financijska izvješća za posljednje tri dostupne godine

1. Gospodarski subjekt treba dokazati stopu kapitala, na nekonsolidiranoj osnovi, u 2018. i 2017. godini, sukladno članku 92. Uredbe (EU) br. 575/2013 te zaštitne slojeve kapitala, na nekonsolidiranoj osnovi, sukladno člancima 117. i 130. ZOKI-ja, te člancima 129. i 133. Direktive 2013/36/EU, odnosno, ukoliko u cijelosti ne udovoljava navedenom kriteriju, stopa kapitala dovoljno visoka kako od primjene navedenih propisa ne bi bilo nepovoljnih utjecaja na visinu adekvatnosti regulatornog kapitala. Udovoljavanjem minimalnim zahtjevima za postizanje stopa adekvatnosti kapitala dokazuje se održivost kreditne institucije.

Propisane minimalne stope kapitala sukladno članku 92. Uredbe (EU) br. 575/2013 su sljedeće:

* stopa redovnog osnovnog kapitala 4,5% ukupne izloženosti rizicima;
* stopa osnovnog kapitala 6% ukupne izloženosti rizicima;
* stopa ukupnog kapitala 8% ukupne izloženosti rizicima.

Osim regulatorno zadanih minimalnih stopa adekvatnosti, sukladno člancima 117. i 130. ZOKI-ja, te člancima 129. i 133. Direktive 2013/36/EU, gospodarski subjekti dužni su osigurati i sljedeće zaštitne slojeve kapitala:

* zaštitni sloj za očuvanje kapitala od 2,5% ukupne izloženosti rizicima;
* zaštitni sloj za strukturni sistemski rizik od 1,5%, odnosno 3% ukupne izloženosti rizicima.

**Dokaz**: za potrebe dokazivanja prethodno navedenih stopa kapitala gospodarski subjekt obvezan je u ponudi dostaviti revidirana godišnja financijska izvješća za posljednje dvije dostupne godine

**Članak 7. stavak 1. točka c) DUK – tehnička i stručna sposobnost – odgovarajući kapaciteti za provedbu financijskog instrumenta, uključujući ustrojstvenu strukturu i okvir upravljanja koji pružaju potrebna osiguranja**

1. Svrha ovog kriterija je utvrđivanje ima li gospodarski subjekt odgovarajuće kapacitete za sudjelovanje u provedbi financijskog instrumenta ESIF Ograničeno portfeljno jamstvo, uključujući ustrojstvenu strukturu i okvir upravljanja koji pružaju potrebna osiguranja.

**Dokaz:** za potrebe utvrđivanja sposobnosti gospodarskog subjekta u odnosu na postojanje ustrojstvene strukture i okvira upravljanja gospodarski subjekt obvezan je u ponudi dostaviti prikaz (organigram) i opis svoje interne organizacijske strukture iz koje je razvidno da gospodarski subjekt ima minimalno jednu ustrojstvenu jedinicu nadležnu za financiranje MSP-ova ili jednakovrijednu ustrojstvenu jedinicu.

1. Pored navedenog, kako bi se osigurao odabir najprikladnijeg gospodarskog subjekta za sudjelovanje u provedbi financijskog instrumenta ESIF Ograničeno portfeljno jamstvo, mora se uzeti u obzir prethodno iskustvo gospodarskog subjekta i iskustvo rukovoditelja odjela za MSP ili jednakovrijednog. Isto je relevantno s obzirom da se model provedbe financijskog instrumenta ESIF Ograničeno portfeljno jamstvo bazira na sposobnost gospodarskog subjekta koji će svojim kapacitetima i vlastitim sredstvima kreditirati segment MSP-a, a za taj portfelj će imati jamstvo u okviru ESIF sredstava.

Gospodarski subjekt dužan je ekonomskim indikatorima dokazati opseg i sofisticiranost poslovanja financijske institucije. Veličina ukupne bilančne imovine gospodarskog subjekta koja je na nekonsolidiranoj osnovi veća ili jednaka 500 milijuna EUR u svakoj od navedenih godina (2018., 2017. i 2016.), predstavlja, zbog razine složenosti poslova koje kreditna institucija obavlja, osnovu i sposobnost provođenja predmetnog financijskog instrumenta te održivost dinamike ekspanzije kreditne aktivnosti prema MSP-ovima.

Radi navedenog, Naručitelj u ovom dijelu od gospodarskih subjekata zahtjeva dokaz u vidu dostave jedne Izjave koja će sadržavati sve potrebne navode, a koja će biti sastavni dio ovog javnog poziva i revidiranih financijskih izvješća za posljednje tri dostupne godine.

**Dokaz:** za potrebe utvrđivanja relevantnog iskustva gospodarskog subjekta, gospodarski subjekt obvezan je u ponudi dostaviti izjavu u prilogu VI potpisanu od strane osobe po zakonu ovlaštene za zastupanje gospodarskog subjekta kojom potvrđuje gore navedene aktivnosti prema segmentu MSP-a. U istoj izjavi gospodarski subjekt potvrđuje kako rukovoditelj odjela za MSP ili jednakovrijednog ima potrebno iskustvo u području financiranja pravnih osoba.

**Dokaz:** za potrebe utvrđivanja opsega poslovanja, gospodarski subjekt obvezan je u ponudi dostaviti revidirane godišnje financijske izvještaje gospodarskog subjekta za posljednje tri dostupne godine

**Članak 7. stavak 1. točka d) DUK – djelotvoran i učinkovit sustav unutarnje kontrole**

Svrha ovog kriterija je osigurati da gospodarski subjekt kojem će biti povjereno sudjelovanje u provedbi financijskog instrumenta ESIF Ograničeno portfeljno jamstvo, ima uspostavljeno odgovarajuće okruženje za nadzor i da poštuje postupke na snazi za izvršenje, mjerenje, praćenje i ublažavanje rizika.

**Dokaz:** za potrebe dokazivanja uspostavljene interne kontrole, gospodarski subjekt je obvezan u ponudi dostaviti izjavu potpisanu od strane osobe po zakonu ovlaštene za zastupanje gospodarskog subjekta. Obrazac izjave sastavni je dio ovog javnog Poziva i nalazi se u prilogu VII.

**Članak 7. stavak 1. točka e) DUK – uspostavljen računovodstveni sustav koji pruža točnu, potpunu, pouzdanu i pravovremenu informaciju**

Ovim kriterijem Naručitelj provjerava koristi li gospodarski subjekt računovodstveni sustav koji pruža u svim značajnim aspektima točne, potpune, pouzdane i pravodobne informacije.

**Dokaz:** za potrebe dokazivanja uspostavljenog računovodstvenog sustava, gospodarski subjekt je obvezan u ponudi dostaviti izjavu potpisanu od strane osobe po zakonu ovlaštene za zastupanje gospodarskog subjekta. Obrazac izjave sastavni je dio ovog javnog poziva i nalazi se u prilogu VII.

**Članak 7. stavak 1. točka f) DUK – pristanak da reviziju nad poslovima gospodarskih subjekata obavljaju revizorska tijela države članice, Komisija i Europski revizorski sud**

Svrha ove provjere jest utvrditi je li gospodarski subjekt pristao na to da reviziju nad njegovim poslovima vezanima uz provedbu financijskog instrumenta ESIF Ograničeno portfeljno jamstvo, obavljaju revizorska tijela Republike Hrvatske, Komisija i Europski revizorski sud. Prijavitelji odnosno Banke koje će se javit na ovaj Poziv, moraju pristati na reviziju od strane revizorskih tijela države članice, Europske Komisije, Europskog revizorskog suda i HAMAG-BICRO-a. HAMAG-BICRO će isključivo revidirati dio poslovanja koji se odnosi na suradnju s izabranom Bankom, odnosno provjeravat će kredite uz jamstvo HAMAG-BICRO-a kako bi utvrdili da je sve u skladu s Sporazumom. Predmet revizije od strane HAMAG-BICRO neće biti cjelokupno poslovanje Banke. Revizija od strane Državnog ureda za reviziju, Europske komisije i Europskog revizorskog suda regulirana je i definirana Uredbom Komisije br. 480/2014 i na nju HAMAG-BICRO nema utjecaj.

**Dokaz:** za potrebe dokazivanja pristanka na reviziju, gospodarski subjekt je obvezan u ponudi dostaviti izjavu potpisanu od strane osobe po zakonu ovlaštene za zastupanje gospodarskog subjekta kojom isti pristaje da reviziju nad poslovima društva vezanima uz provedbu financijskog instrumenta ESIF Ograničeno portfeljno jamstvo, obavljaju revizorska tijela Republike Hrvatske kao države članice EU, Komisija i Europski revizorski sud. Obrazac izjave sastavni je dio ovog javnog poziva i nalazi se u prilogu VIII.

**5.3. Kriteriji za bodovanje i odabir ponude**

Druga skupina kriterija utvrđenih u članku 7. stavku 2. točkama od (a) do (f) DUK povezani su s predmetom sporazuma o provedbi financijskog instrumenta te se iz tog razloga mora primjenjivati najmanja skupina kriterija za odabir navedena u nastavku.

**Članak 7. stavak 2. točka a) DUK – jasna i vjerodostojna metodologija za identificiranje i ocjenjivanje krajnjih korisnika**

Ovim kriterijem odabira potrebno je utvrditi postojanje jasne i vjerodostojne metodologije za identificiranje i ocjenjivanje gospodarskih subjekata ili krajnjih korisnika, prema potrebi. Gospodarski subjekti u metodologiji trebaju specificirati određene elemente načina identifikacije i ocjenjivanja krajnjih korisnika.

Kapacitet gospodarskog subjekta za identifikaciju krajnjih korisnika će se ocjenjivati na temelju do sadašnje kreditne aktivnosti prema ovoj ciljnoj skupini poduzetnika a uzimat će se u obzir postotni udio kredita odobrenih nefinancijskim trgovačkim društvima (F11) u ukupnim danim kreditima u prosjeku posljednje 3 dostupne godine te postotni udio kredita odobrenih nefinancijskim trgovačkim društvima (F11) u statusu mikro, malih i srednjih poduzetnika[[1]](#footnote-1) u ukupnim kreditima odobrenim nefinancijskim trgovačkim društvima (F11) u prosjeku posljednje 3 dostupne godine. Dodatno se moraju dostaviti izjave u prilogu IX potpisane od strane osobe po zakonu ovlaštene za zastupanje gospodarskog subjekta, da posjeduje jasnu i vjerodostojnu metodologiju za identifikaciju i ocjenjivanje krajnjih korisnika.

Gospodarski subjekti izjavom potvrđuju posjedovanje niže navedenih elemenata:

* Kreditne politike
* Upravljanje rizicima (sustava upravljanja rizikom)
* Procedure odobrenja kredita
* Procjenjivanje instrumenata osiguranja
* Procedure naplate dospjelih potraživanja
* Procedure praćenja kredita u otplati i sustava ranog upozorenja

**Članak 7. stavak 2. točka b) DUK - razina troškova upravljanja i naknada za provedbu financijskih instrumenata (naknada za posredovanjem u provedbi financijskih instrumenata) i metodologija koja je predložena za njihov izračun**

Obzirom da se odabirom financijske institucije za sudjelovanje u provedbi financijskog instrumenta ESIF Ograničeno portfeljno jamstvo ne delegiraju poslovi koji su dani od strane UT-a prema financijskom posredniku HAMAG-BICRO-u, ovaj kriterij nije primjenjiv i neće se uzimati u obzir prilikom odabira financijskih institucija.

**Članak 7. stavak 2. točka c) DUK - uvjeti koji se primjenjuju na potporu koja se pruža krajnjim korisnicima, uključujući i određivanje cijena**

Ovim kriterijem odabira potrebno je ocijeniti uvjete koji se primjenjuju na potporu koja se pruža krajnjim korisnicima, uključujući i određivanje cijena u odnosu na krajnje korisnike.

Financijski instrument ESIF Ograničeno portfeljno jamstvo osmišljen je na način da se financijska korist u potpunosti prenosi na Krajnje korisnike, a financiranje osigurano krajnjim korisnicima mora biti u skladu s primjenjivim propisima za državne potpore (GBER[[2]](#footnote-2), *de minimis[[3]](#footnote-3)*).

U sklopu ove točke za ocjenu gospodarskog subjekta biti će od posebne važnosti procjenjivanje razine ponuđene prosječne ponderirane kamatne marže na razini cijelog portfelja u sklopu financijskog instrumenta ESIF Ograničeno portfeljno jamstvo.

**Članak 7. stavak 2. točka d) DUK - sposobnost da se prikupe sredstva za investiranje u krajnje korisnike pored onih iz programskog doprinosa**

Kako bi se osigurao najveći mogući učinak poluge za dotični FI, jedan od kriterija koji se trebaju primjenjivati pri odabiru gospodarskog subjekta kojem je povjereno sudjelovanje u provedbi FI-a jest sposobnost da se prikupe sredstva za investiranje u krajnje korisnike uzimajući u obzir sredstva iz programskog doprinosa (iz ESIF-a) kojima će se jamčiti za portfelj. Ponude se, stoga, moraju ocijeniti na temelju sposobnosti gospodarskog subjekta da provodi dodatna ulaganja. Naime, gospodarski subjekti koriste vlastita sredstva u kreiranju portfelja kredita te formiraju tržišnu cijenu, što im osigurava optimalnu profitabilnost i daje mogućnost širenja baze klijenata. U konačnici, uslijed sudjelovanja u provedbi FI-a iz ESIF-a, poboljšava se i pozitivna reputacija za gospodarske subjekte.

Ovim kriterijem odabira utvrđuje sposobnost gospodarskog subjekta da, pored sredstava koja će mu biti dodijeljena od strane HAMAG-BICRO-a, prikupi sredstava za investiranje u Krajnje korisnike (tzv. efekt poluge). Očekuje se od gospodarskih subjekata da potpisom Sporazuma o suradnji jamče da će u razdoblju dodjele programskog doprinosa biti u mogućnosti na učinkovit način, pravodobno samostalno prikupiti potrebna sredstva. Element na temelju čega se formira ocjena gospodarskog subjekta da proizvede maksimalni efekt poluge jest ponuda prosječne ponderirane stope jamstva u portfelju te ponuda stope ograničenja jamstva portfelja kojom se ograničava ukupna izloženost HAMAG-BICRO-a prema cijelom portfelju za koji jamči.

**Članak 7. stavak 2. točka e) DUK – za postojeće financijske instrumente, sposobnost da se pokaže dodatna aktivnost u odnosu na postojeću aktivnost i ukupnu strategiju u sektoru**

Kako bi se osigurala dodatna vrijednost intervencije ESIF-a, jedan od kriterija koji se trebaju

primjenjivati pri odabiru gospodarskog subjekta kojem će biti povjereno sudjelovanje u provedbi FI-a jest sposobnost da se pokaže da će se provedbom FI-a stvoriti dodatna aktivnost u odnosu na postojeću aktivnost gospodarskog subjekta.

Ovim kriterijem dodjele potrebno je, za postojeće financijske instrumente, provjeriti sposobnost da se pokaže dodatna aktivnost u odnosu na postojeću aktivnost i ukupnu strategiju u sektoru. Gospodarski subjekti potpisom sporazuma o suradnji garantiraju da će poduzeti dodatne aktivnosti u provedbi FI-a u odnosu na dosadašnje aktivnosti.

Sposobnost apsorpcije izražena je kao očekivano vrijeme u broju kalendarskih mjeseci od potpisivanja sporazuma između HAMAG-BICRO-a i gospodarskih subjekata do cjelokupne isplate sredstava krajnjim korisnicima. Gospodarski subjekt se prilikom podnošenja ponude obvezuje na maksimalni rok u kojem će realizirati kredite odnosno u kojem će postići maksimalni volumen portfelja prema prethodno definiranoj alokaciji.

**Članak 7. stavak 2. točka f) DUK - u slučajevima kada osoba koja provodi financijski instrument dodjeljuje vlastita financijska sredstva financijskom instrumentu ili dijeli rizik, predložene mjere o usklađivanju interesa i ublažavanju mogućih sukoba interesa**

Ovaj kriterij odabira primjenjuje se obzirom da će se krajnji korisnici financirati iz sredstava gospodarskih subjekta kao sudionika u provedbi FI-a te da će isti dijeliti rizik s HAMAG-BICRO-om. Ovim kriterijem odabira utvrđuje se da gospodarski subjekt raspolaže mjerama usklade interesa i ublažavanju mogućih sukoba interesa, kako interno unutar gospodarskog subjekta kao pravne osobe, tako i u odnosima s HAMAG-BICRO-om i s krajnjim korisnicima. Gospodarski subjekt dokazuje da raspolaže mjerama usklade interesa i ublažavanju mogućih sukoba interesa, kako interno unutar gospodarskog subjekta kao pravne osobe, tako i u odnosima s HAMAG-BICRO-om i s krajnjim korisnicima, dostavom izjave osobe ovlaštene za zastupanje po zakonu, a kojom gospodarski subjekt jamči:

- da je u odnosu na ovaj javni poziv i postupak odabira gospodarskih subjekata, kao i u odnosu na izvršenje obveza koji će se sklopiti s gospodarskim subjektom u skladu s ovim Pozivom, proveo sve potrebne postupke sukoba interesa te da takav sukob interesa ne postoji niti u odnosu na sredstva koja će se po provedenom javnom pozivu dodijeliti, tako i u odnosu na HAMAG-BICRO, da istu izjavu ažuriraju u slučaju bilo kakvih promjena, te

- da će dati izjavu da će u odnosima s krajnjim korisnicima, te u slučaju naknadnih utvrđenja i u odnosu na HAMAG-BICRO i sredstva koja se dodjeljuju ovim Pozivom o postojanju sukoba interesa ili mogućnosti istog odmah obavijestiti HAMAG-BICRO te bez odlaganja provesti sve moguće postupke kako bi se sukob interesa otklonio.

Gospodarski subjekti dužni su priložiti izjavu iz priloga X.

**SUSTAV BODOVANJA**

|  |  |  |
| --- | --- | --- |
| **Kriteriji** | **Metoda bodovanja** | **Max. Bodovi** |
|  | **Članak 7. stavak 2. točka a) DUK – jasna i vjerodostojna metodologija za identificiranje i ocjenjivanje krajnjih korisnika** | **8** |
|  | Postotni udio kredita odobrenih nefinancijskim trgovačkim društvima (F11) u ukupnim danim kreditima u prosjeku posljednje 3 dostupne godine.  Ocjenjivanje se temelji na udjelu kredita odobrenih nefinancijskim trgovačkim društvima za period 2016-2018 godine.  Ponuditelj koji ima najveći udio kredita dodijeljenih nefinancijskim trgovačkim društvima dobiva 4 boda.  Ponuditelj koji dostavi drugu najpovoljniju ponudu, odnosno koji ima drugi najveći udio kredita dodijeljenih nefinancijskim trgovačkim društvima dobiva **3** boda.  Ponuditelj koji dostavi treću najpovoljniju ponudu, odnosno koji ima treći najveći udio kredita dodijeljenih nefinancijskim trgovačkim društvima dobiva **2** boda.  Ponuditelj koji dostavi četvrtu najpovoljniju ponudu, odnosno koji ima četvrti najveći udio kredita dodijeljenih nefinancijskim trgovačkim društvima dobiva **1** bod.  Ostali ponuditelji dobivaju **0** bodova.  Izračun : udio kredita dodijeljenih nefinancijskim trgovačkim društvima u predstavlja odnos iznosa kredita plasiranim nefinancijskim trgovačkim društvima i iznosa svih kredita realiziranim u razdoblju 2016-2018. godine. U obzir se uzima prosjek u navedene 3 godine. | **4** |
|  | Postotni udio kredita odobrenih nefinancijskim trgovačkim društvima (F11) u statusu mikro, malih i srednjih poduzetnika u ukupnim kreditima odobrenim nefinancijskim trgovačkim društvima (F11) u prosjeku posljednje 3 godine.  Ocjenjivanje se temelji na udjelu kredita odobrenih nefinancijskim trgovačkim društvima u sektoru MSP koji predstavljaju ciljnu skupinu FI „ESIF ograničeno portfeljno jamstvo“ za period 2016-2018 godine.  Ponuditelj koji ima najveći udio kredita dodijeljenih nefinancijskim trgovačkim društvima u sektoru MSP dobiva 4 boda.  Ponuditelj koji dostavi drugu najpovoljniju ponudu, odnosno koji ima drugi najveći udio kredita dodijeljenih nefinancijskim trgovačkim društvima u sektoru MSP dobiva **3** boda.  Ponuditelj koji dostavi treću najpovoljniju ponudu, odnosno koji ima treći najveći udio kredita dodijeljenih nefinancijskim trgovačkim društvima u sektoru MSP dobiva **2** boda.  Ponuditelj koji dostavi četvrtu najpovoljniju ponudu, odnosno koji ima četvrti najveći udio kredita dodijeljenih nefinancijskim trgovačkim društvima u sektoru MSP dobiva **1** bod.  Ostali ponuditelji dobiva **0** bodova.  Izračun : udio kredita dodijeljenih nefinancijskim trgovačkim društvima u sektoru MSP predstavlja odnos iznosa kredita plasiranim nefinancijskim trgovačkim društvima u sektoru MSP i iznosa kredita plasiranim svim nefinancijskim trgovačkim društvima u razdoblju 2016-2018. godine. U obzir se uzima prosjek u navedene 3 godine. | **4** |
|  | **Članak 7. stavak 2. točka b) DUK - razina troškova upravljanja i naknada za provedbu financijskih instrumenata (naknada za posredovanjem u provedbi financijskih instrumenata) i metodologija koja je predložena za njihov izračun** | **0** |
|  | **Članak 7. stavak 2. točka c) DUK - uvjeti koji se primjenjuju na potporu koja se pruža krajnjim korisnicima, uključujući i određivanje cijena** | **50** |
|  | Prosječna ponderirana godišnja kamatna marža  Ocjenjivanje se temelji na ocjeni ponuđene prosječne ponderirane godišnje kamatne marže. Ponuditelj koji ponudi najnižu prosječnu ponderiranu godišnju kamatnu maržu dobiva najviši broj bodova (50). Ponuda ponuditelja koji ponudi najnižu kamatnu maržu će se smatrati referentnom prosječnom ponderiranom godišnjom kamatnom maržom.  Ponuditeljima koji ponude prosječnu ponderiranu godišnju kamatnu maržu većeg iznosa od najboljeg ponuditelja broj bodova će se izračunati prema sljedećem izračunu :   * za svaki iznos od 5 baznih bodova razlike između ponuđene prosječne ponderirane godišnje kamatne stope ponuditelja i referentne kamatne stope umanjuje se broj bodova za 1 bod. * ponuditelji koji ponude prosječnu ponderiranu godišnju kamatnu stopu koja je veća za 245 ili više baznih bodova od referentne kamatne stope dobivaju 0 bodova.   Primjer izračuna :   * ukoliko ponuditelj ponudi za 125 baznih bodova veću prosječnu ponderiranu godišnju kamatnu stopu od referentne kamatne stope tada će mu se broj bodova umanjiti za 125/5\*1bod odnosno za 25 bodova te će taj ponuditelj dobiti 25 bodova. | **50** |
|  | **Članak 7. stavak 2. točka d) DUK - sposobnost da se prikupe sredstva za investiranje u krajnje korisnike pored onih iz programskog doprinosa** | **30** |
|  | Prosječna ponderirana stopa jamstva u portfelju  Kako bi se osigurao najveći mogući učinak poluge za financijski instrument „ESIF ograničeno portfeljno jamstvo“, jedan od kriterija koji se trebaju primjenjivati pri odabiru gospodarskog subjekta kojem je povjereno sudjelovanje u provedbi istoga jest sposobnost da se prikupe sredstva za investiranje u krajnje korisnike.  Ocjenjivanje se temelji na dostavi ponude prosječne stope jamstva u portfelju. Ponuđač koji dostavi najnižu prosječnu stopu jamstva u portfelju dobiva 15 bodova, a njegova se ponuda uzima kao referentna, odnosno ponuđačeva se ponuđena najniža prosječna ponderirana stopa jamstva u portfelju uzima kao referentna stopa.   * za svaki iznos od 100 baznih bodova razlike između ponuđene prosječne stope jamstva ponuditelja i referentne prosječne stope jamstva umanjuje se broj bodova za 1 bod. * ponuditelji koji ponude prosječnu stopu jamstva koja je veća za 1400 ili više baznih bodova od referentne prosječne stope jamstva dobiva 0 bodova.   Primjer izračuna :   * ukoliko ponuditelj ponudi za 500 baznih bodova veću prosječnu stopu jamstva od referentne prosječne stope jamstva tada će mu se broj bodova umanjiti za 500/100\*1 bod odnosno za 5 bodova te će taj ponuditelj dobiti 10 bodova. | **15** |
|  | Stopa ograničenja jamstva portfelja  Kako bi se osigurao najveći mogući učinak poluge za financijski instrument „ESIF ograničeno portfeljno jamstvo“, jedan od kriterija koji se trebaju primjenjivati pri odabiru gospodarskog subjekta kojem je povjereno sudjelovanje u provedbi istoga jest sposobnost da se prikupe sredstva za investiranje u krajnje korisnike.  Ocjenjivanje se temelji na dostavi ponude stope ograničenja jamstva portfelja. Ponuđač koji dostavi najnižu stopu ograničenja jamstva portfelja dobiva 15 bodova, a njegova se ponuda uzima kao referentna, odnosno ponuđačeva se ponuđena najniža stopa ograničenja jamstva portfelja uzima kao referentna stopa.   * za svaki iznos od 50 baznih bodova razlike između ponuđene prosječne stope jamstva ponuditelja i referentne prosječne stope jamstva umanjuje se broj bodova za 1 bod. * ponuditelji koji koji ponude prosječnu stopu jamstva koja je veća za 700 ili više baznih bodova od referentne prosječne stope jamstva dobiva 0 bodova.   Primjer izračuna :   * ukoliko ponuditelj ponudi za 350 baznih bodova veću prosječnu stopu jamstva od referentne prosječne stope jamstva tada će mu se broj bodova umanjiti za 350/50\*1 bod odnosno za 7 bodova te će taj ponuditelj dobiti 8 bodova. | **15** |
|  | **Članak 7. stavak 2. točka e) DUK – za postojeće financijske instrumente, sposobnost da se pokaže dodatna aktivnost u odnosu na postojeću aktivnost i ukupnu strategiju u sektoru** | **12** |
|  | Vremenski rok u kojem će se ostvariti maksimalni volumen portfelja (maksimalan rok 3 godine od dana potpisa Sporazuma).  Sposobnost apsorpcije izražena je kao očekivano vrijeme u broju kalendarskih mjeseci od potpisivanja sporazuma između HAMAG-BICRO-a i gospodarskih subjekata do cjelokupne isplate sredstava krajnjim korisnicima. Gospodarski subjekt se prilikom podnošenja ponude obvezuje na maksimalni rok u kojem će realizirati kredite odnosno u kojem će postići maksimalni volumen portfelja prema prethodno definiranoj alokaciji.  Najkraće očekivano vrijeme u broju kalendarskih mjeseci od potpisivanja ugovora između HAMAG-BICRO-a i ponuditelja do cjelokupne isplate sredstava krajnjim korisnicima dobiva maksimalni broj bodova. Svaki dodatni mjesec u odnosu na najbolju ponudu rezultira 1 bodom manje. Svi oni kojima je razdoblje duže više od 11 mjeseci od najbolje ponude, dobivaju 0 bodova. | **12** |
|  | Članak 7. stavak 2. točka f) DUK - u slučajevima kada osoba koja provodi financijski instrument dodjeljuje vlastita financijska sredstva financijskom instrumentu ili dijeli rizik, predložene mjere o usklađivanju interesa i ublažavanju mogućih sukoba interesa | **0** |
|  | **UKUPNO** | **100** |

**Napomena: u slučaju da dvije ili više financijskih institucija imaju jednak broj bodova izabrat će se ona financijska institucija koja je dala kraći vremenski rok u kojem će se ostvariti maksimalni volumen portfelja.**

**6. Jezik i mjerodavni zakoni**

Obrazac za iskaziva interesa, u Prilogu II ovog Poziva, mora se pripremiti na hrvatskom jeziku. Uvjeti sporazuma o suradnji su na hrvatskom jeziku te su mjerodavni zakoni Republike Hrvatske.

**7. Podnošenje prijave**

Kako bi ostvarili mogućnost sudjelovanja u provedbi ovog FI-a, zainteresirane Financijske institucije moraju podnijeti zahtjev odnosno iskaz interesa prema predlošku iz Priloga II ovog Poziva u HAMAG-BICRO do **krajnjeg** **roka za podnošenje prijava:**

**18. prosinca 2019. do 12:00:00.**

Iskaz interesa za ovaj Poziv dostavlja se preporučenom poštom ili osobno u zatvorenoj kuverti, te sadrži **izvornike** popunjenog **Obrasca za iskazivanje interesa** zajedno s **Prilozima i pripadajućim dodacima**, u papirnatom obliku i na elektroničkom mediju za pohranu (npr. CD/DVD/USB). Revidirana godišnja financijska izvješća za posljednje tri godine dostaviti isključivo na elektroničkom mediju za pohranu (npr. CD/DVD/USB). Iskaz interesa s nazivom podnositelja prijave se šalje se na adresu:

**HAMAG-BICRO**

**„Iskaz interesa za sudjelovanje u provedbi**

**financijskog instrumenta ESIF Ograničeno portfeljno jamstvo“**

***Ksaver 208***

***10000 Zagreb***

Na zahtjeve za pojašnjenjem, dostavljene od strane Banaka na e-mail adresu: portfeljnajamstva@hamagbicro.hr, do 13. prosinca 2019. odgovorit će se putem internetske stranice HAMAG-BICRO-a najkasnije do 16. prosinca 2019.

Rezultat vrednovanja/odabira će najkasnije do 31. prosinca 2019. biti objavljen na internetskoj stranici HAMAG-BICRO-a.

Financijska institucija dužna je u roku 8 (osam) radnih dana od poziva HAMAG-BICRO-a za potpisivanje Sporazuma o suradnji, potpisati i dostaviti HAMAG-BICRO-u potpisani Sporazum o suradnji, u protivnom će se smatrati da je odustala od sudjelovanja u provedbi financijskog instrumenta ESIF Ograničeno portfeljno jamstvo.

**8. Postupak odabira Banaka**

Banke će se odabrati putem objektivnog postupka odabira vodeći računa o općim načelima transparentnosti, jednakog tretmana i nediskriminacije, u skladu s ESIF pravilima te najboljim poslovnim i tržišnim praksama. Nakon zaprimanja Iskaza interesa od strane zainteresiranih banaka, HAMAG-BICRO će financijske institucije odabrati putem procesa odabira.

Postupak odabira banaka, za suradnju u provedbi financijskog instrumenta, završava sklapanjem Sporazuma. Sporazum nije podložan izmjenama, osim eventualnih pogrešaka u pisanju.

**Na ovaj poziv ne mogu se javiti financijske institucije koje imaju potpisani ili su imale potpisani Sporazum o suradnji za provedbu financijskog instrumenta Ograničeno portfeljno jamstvo iz Europskih strukturnih i investicijskih fondova.**

1. Razvrstavanje poduzetnika na mikro, male, srednje i velike na temelju Zakona o računovodstvu (NN broj 78/15, 134/15) ili na temelju članka 1. Priloga Preporuci Europske komisije 2003/361/EZ [↑](#footnote-ref-1)
2. General Block Exemption Regulation (EU) 651/2014 [↑](#footnote-ref-2)
3. Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore [↑](#footnote-ref-3)